《次韵谒子美祠堂》
宋代·释德洪

心许房次律，神交郭元振。人品如奇峰，横秋耸孤峻。

笔阵工斫伐，忠义见词刃。仕如上濑船，饶力挽不荩。

酒狂誇严武，登高叫虞舜。大爱淮南王，甘作天厨摈。

死犹遭谤诬，谓坐酒肉馑。荒祠丛筱间，下瞰湘流浚。

夫子縳富贵，高韵洗骄吝。诗清如玉佩，中节含温润。

并辔揖此老，让驱不肯进。嗟予固瞠若，却立那敢瞬。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。